ระงับแล้ว! ไฟไหม้โรงงาน บ.ลูก PTT
PTT เผย บ.ในเครือ "พีทีที ฟีนอล" เกิดเหตุไฟลุกไหม้ถังเก็บน้ำเสีย ยันระงับเหตุเรียบร้อยแล้ว
22 ส.ค. 2559

บริษัท พีทีที ฟีนอล จำกัด ในกลุ่ม บริษัท ปตท. จำกัด (มหาชน) หรือ PTT ระบุว่า เมื่อเวลาประมาณ 2.17 น. วันนี้ (22 ส.ค.) ได้เกิดเพลิงไหม้ถังเก็บน้ำเสียที่มีน้ำมัน (Hydrocarbon) ปนเปื้อนอยู่ด้วย ณ โรงฟีนอล บริษัท พีทีที ฟีนอล จำกัด ตั้งอยู่ในนิคมอุตสาหกรรมเหมราชตะวันออก มาบตาพุด จ.ระยอง ซึ่งบริษัทสามารถระงับเหตุไฟลุกไหม้ได้เรียบร้อยแล้ว เมื่อเวลา 4.13 น. โดยพบว่ามีพนักงานที่เข้าระงับเหตุแน่นหน้าอกเล็กน้อย 1 ราย และนำส่งไปที่โรงพยาบาลเรียบร้อยแล้ว
ขณะนี้บริษัทได้ยกเลิกภาวะฉุกเฉินแล้ว และได้ลงพื้นที่ตรวจสอบสภาพแวดล้อม ทั้งภายในและภายนอกโรงงาน บริเวณทิศทางใต้ลมร่วมกับทีม สำนักงานนิคมอุตสาหกรรมมาบตาพุด (กนอ.) ไม่พบกลิ่นผิดปกติ และตรวจวัดไม่พบค่าผิดปกติ
สำหรับสาเหตุและความคืบหน้าของเหตุการณ์ดังกล่าวบริษัทจะแจ้งให้ทราบต่อไป